32010D0631
L 279/1
SLUŽBENI LIST EUROPSKE UNIJE
ODLUKA VIJEĆA
od 13. rujna 2010.
o sklapanju, u ime Europske unije, Protokola o integriranom upravljanju obalnim zonama Sredozemlja uz Konvenciju o zaštiti morskog okoliša i obalnog područja Sredozemlja
(2010/631/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s njegovim člankom 218. stavkom 6. točkom (a),
uzimajući u obzir prijedlog Europske komisije,
uzimajući u obzir suglasnost Europskog parlamenta,
budući da:
(1)
Konvencija o zaštiti Sredozemnog mora od onečišćavanja, koja je kasnije preimenovana u Konvenciju o zaštiti morskog okoliša i obalnog područja Sredozemlja (dalje u tekstu „Konvencija iz Barcelone”), sklopljena je u ime Europske zajednice odlukama Vijeća 77/585/EEZ (1) i 1999/802/EZ (2).
(2)
U skladu s člankom 4.3 točkom (e) Konvencije iz Barcelone, ugovorne stranke se obvezuju na promicanje integriranog upravljanja obalnim zonama, uzimajući u obzir zaštitu područja koja su od ekološkog i krajobraznog značenja i racionalno korištenje prirodnih resursa.
(3)
Preporukom Europskog parlamenta i Vijeća od 30. svibnja 2002. o provedbi integriranog upravljanja obalnim zonama u Europi (3), a posebno njezinim poglavljem V., države se članice potiču na provedbu integriranog upravljanja obalnim zonama u kontekstu postojećih konvencija sa susjednim državama, uključujući države nečlanice koje se nalaze na istom regionalnom moru.
(4)
Europska unija promiče integrirano upravljanje većeg razmjera pomoću horizontalnih instrumenata, uključujući područje zaštite okoliša, te razvoja čvrste znanstvene osnove, putem svojih istraživačkih programa. Stoga ove aktivnosti doprinose integriranom upravljanju obalnim zonama.
(5)
Integrirano upravljanje obalnim zonama jedna je od sastavnica integrirane pomorske politike EU-a koju je usvojilo Europsko vijeće u Lisabonu 13. i 14. prosinca 2007. i koja je također detaljno predstavljena u komunikaciji Komisije „Prema integriranoj pomorskoj politici za bolje upravljanje u Sredozemlju”, koju je kasnije pozdravilo Vijeće za opće poslove u svojim zaključcima o Integriranoj pomorskoj politici od 16. studenoga 2009.
(6)
Odlukom 2009/89/EZ od 4. prosinca 2008. (4), Vijeće je potpisalo Protokol o integriranom upravljanju obalnim zonama Sredozemlja uz Konvenciju iz Barcelone (dalje u tekstu Protokol ICZM) u ime Zajednice, podložno kasnijem sklapanju Protokola ICZM.
(7)
Nakon stupanja Ugovora iz Lisabona na snagu 1. prosinca 2009., Europska unija je obavijestila vladu Španjolske o tome da je Europska unija zamijenila Europsku zajednicu i postala njezina pravna sljednica.
(8)
Sredozemne obalne zone i dalje trpe ozbiljne pritiske na okoliš i propadanje obalnih resursa. Protokolom ICZM osigurava se okvir za stimuliranje usklađenijeg i integriranog pristupa što uključuje javne i privatne dionike zajedno s civilnim društvom i gospodarskim subjektima. Takav inkluzivni pristup, utemeljen na najboljim raspoloživim znanstvenim razmatranjima i saznanjima, potreban je za što djelotvornije rješavanje ovih problema i postizanje boljeg održivog razvoja sredozemnih obalnih zona.
(9)
Protokolom ICZM obuhvaćen je cijeli niz odredaba koje će trebati provesti na različitim administrativnim razinama, uzimajući u obzir načela supsidijarnosti i proporcionalnosti. Dok je za Zajednicu primjereno djelovanje kojim se unapređuje integrirano upravljanje obalnim zonama, imajući na umu, između ostalog, da je većina problema povezanih s okolišem prekogranične naravi, države članice i njihova odgovarajuća nadležna tijela bit će odgovorni za oblikovanje i provedbu određenih detaljnih mjera utvrđenih u Protokolu ICZM na obalnom području, poput određivanja zona na kojima je zabranjena gradnja.
(10)
Protokol ICZM bi trebalo odobriti,
DONIJELO JE OVU ODLUKU:
Članak 1.
Protokol o integriranom upravljanju obalnim zonama Sredozemlja uz Konvenciju o zaštiti morskog okoliša i obalnog područja Sredozemlja (dalje u tekstu „Protokol ICZM”) odobrava se u ime Europske unije (5).
Članak 2.
Predsjednik Vijeća određuje osobu(-e) ovlaštenu(-e), u ime Zajednice, položiti ispravu o odobrenju kod vlade Španjolske koja preuzima funkciju depozitara, predviđenu u članku 37. Protokola ICZM, kako bi se izrazio pristanak Unije da bude obvezana Protokolom ICZM.
Članak 3.
Ova Odluka stupa na snagu na dan donošenja.
Dan stupanja Protokola ICZM na snagu objavljuje se u Službenom listu Europske unije.
Sastavljeno u Bruxellesu 13. rujna 2010.